TÁJÉKOZTATÓ

a

**tájépítész mérnöki, településmérnöki és tájépítészet és kertművészet**

mesterképzési szakokra jelentkezők részére

1. **Általános tájékoztatás**

A felvételi vizsgához a mesterszakokra jelentkezőknek motivációs levelet és portfóliót (szakmai tevékenységét, tanulmányait, illetve egyéb munkáit) bemutató anyagot kell készíteniük.

**Azon jelentkezőnek, aki több mesterképzési szakra nyújtott be felvételi jelentkezést, egy portfóliót elég elkészítenie.**

A portfóliót nem kell a <https://www.felvi.hu/> oldalon a jelentkezéshez feltölteni!

1. **A portfólió tartalmi és formai követelményei**

A portfolió a jelentkező munkásságát (szakirányú tanulmányait, illetve vonatkozó egyéb munkáit) bemutató válogatás, melynek célja a pályázó felkészültségének bizonyítása. A portfolió a pályázó korábban készült munkáiból összeállított bemutatkozó anyag, amely széleskörűen feltárja a jelentkező szakmai előmenetelét és bizonyítja, hogy tudását képes integrálni mesterképzési tanulmányaiba.

TARTALMA, FELÉPÍTÉSE

• Külső borító, címlap

• Belső címlap a személyi adatokkal

• Fényképes szakmai önéletrajz (max. 1 oldal)

• Motivációs levél: miért pályázik a képzésre, milyen elvárásai vannak szakmai előre haladásával kapcsolatban? Milyen készségei és kompetenciái alapján tartja magát alkalmasnak? (max. 1 oldal)

• Végzettségéhez köthető alkotások (tanulmányai során illetve azokon kívül készült tervezési munkák, tervpályázati pályaművek, művészi alkotások, műszaki tartalmú dokumentációk, installációk, kutatási projektek, TDK/OTDK munkák, hallgatói munkák, fotók, grafikák, tanulmányok, kiállítási anyagok, felmérések, szakmaspecifikus irodalmi alkotások, referenciák stb.) A bemutatott alkotások önálló vagy legalábbis jól beazonosítható csoportmunkák legyenek. Az egyes bemutatott munkákhoz rövid leírás szükséges.

A portfóliót digitálisan egy PDF fájlban egybefűzve kérjük elkészíteni, terjedelme maximum 20, A/3 fekvő formátumú oldal lehet.